पाएं अपने शहर की ताज़ा ख़बरें और फ्री ई-पेपरडाउनलोड करें
चंडीगढ़. सांसद पवन कुमार बंसल करीब एक महीने की चुप्पी के बाद शहर की राजनीति में एक बार फिर सक्रिय हो गए हैं। रेलगेट के बाद जहां एक ओर विपक्षी पार्टियां भाजपा और बसपा लगातार उन पर भ्रष्टाचार में संलिप्तता के आरोप लगाते हुए निशाने साध रही थीं।
वहीं कांग्रेस पार्टी के ही कई नेताओं ने आगामी लोकसभा चुनाव की टिकट के लिए दावेदारी तक जतानी शुरू कर दी थी। लेकिन रविवार शाम डीएवी कॉलेज, सेक्टर 10 में आयोजित समारोह में पहुंचकर बंसल ने बिना कुछ कहे ही अपने विरोधियों को बता दिया कि वे पहले की तरह एक्टिव हैं।
बंसल एनजीओ युवसत्ता के 'गर्ल स्टार प्रोजेक्टÓ के कार्यक्रम में बतौर चीफ गेस्ट पहुंचे। रेलगेट के बाद यह पहला मौका था जब बंसल चंडीगढ़ में ऐसे किसी आयोजन में शामिल हुए। जबकि डेढ़ महीने पहले तक वे हर शनिवार और रविवार को चंडीगढ़ आने पर रोजाना आधा दर्जन से अधिक प्रोग्रामों में शिरकत करते थे। घर में होने पर भी बंसल मिलने वालों से घिरे रहते थे।
न सिक्योरिटी, न भीड़: बंसल अपनी निजी कार में शाम करीब 5.30 बजे डीएवी कॉलेज पहुंचे। पहले कि तरह न तो उनके आसपास सिक्योरिटी थी, न ही कांग्रेसी नेताओं की भीड़। युवसत्ता के एडवाइजर गगन सरूप सिंगला ही उनके साथ थे। कांग्रेस से रविंद्र पाल सिंह पाली, राजेश शर्मा, विकास चतरथ, महिला कांग्रेस की अध्यक्ष मीनाक्षी चौधरी ही कार्यक्रम में पहुंचे। कार्यक्रम के दौरान एक वक्त ऐसा आया जब पूर्व रेलमंत्री पवन कुमार बंसल स्टेज पर अकेले नजर आए। उनके समर्थक आनंद सिंगला का कहना है कि पवन बंसल शहर की राजनीति में सक्रिय थे, सक्रिय हैं और आगे भी रहेंगे। एक अन्य समर्थक गगन सरूप सिंगला के मुताबिक हर 10-15 दिनों के अंतराल पर बंसल शहर में कार्यक्रम कर लोगों से संपर्क जारी रखेंगे।
अभी पलटवार नहीं: इन दिनों विपक्षी पार्टियां बेशक बंसल के खिलाफ बोलने का कोई मौका नहीं चूक रहीं, लेकिन बंसल ने पूरे कार्यक्रम के दौरान राजनीति व रेलगेट पर एक शब्द नहीं कहा। वे सिर्फ महिला सशक्तिकरण पर बोले। उन्होंने कहा- विडंबना है कि महिलाओं पर जुल्म बढ़ रहा है। छेड़छाड़ के मामले बढ़े हैं। भ्रूण हत्या भी जारी है। समाज को लड़कियों को बराबरी का हक देने में सहयोग देना चाहिए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn